Il-liġi dwar il-finanzjament tal-Partiti għaddiet minn l-aħħar stadju fil-Parlament dal-għodu meta kienet approvata unanimament. Jiġifieri l-membri parlamentari kollha preżenti ivvutaw favur: 33 min-naħa tal-Gvern u 27 min-naħa tal-Opposizzjoni. Qabel ma vvutaw, għal xi minuti, Simon Busuttil u Joseph Muscat argumentaw. Simon Busuttil tkellem dwar id-difetti tal-liġi [l-għażla tar-regolatur, il-propjetà pubblika f'idejn il-Partit Laburista u proposta ta' limitazzjoni ta' infieq (sa żewġ miljun ewro) f'kampanja elettorali]. Joseph Muscast wieġeb li l-Kummissjoni Elettorali hi korp kostituzzjonali fdat fl-iktar mument delikat fil-ħajja tal-pajjiż (waqt elezzjoni ġenerali), li l-propjetà pubblika f'idejn il-Partit Laburista ma tagħtih l-ebda vantaġġ partikolari (għax kieku m'għamilx 25 sena fl-Opposizzjoni) u li l-flus, ġaladarba jkunu nġabru b'mod leċitu għandu jkun hemm d-dritt li jintefqu. Il-Partit Nazzjonalista għandu riżervi kbar, ma jaqbilx, imma ivvota favur xorta biex jevita l-problemi li ħoloq għalih innifsu meta astjena dwar id-drittijiet ċivili tal-komunita gay, jew meta ivvota b'mod imħawwad [biċċa favur, biċċa kontra, u biċċa astensjoni] fuq l-introduzzjoni tad-divorzju! La Joseph Muscat u l-anqas Simon Busuttil ma qalu xejn dwar il-kontradizzjoni fil-każ tal-finanzjament pubbliku tal-partiti politiċi mill-istat. Għax filwaqt li l-Gvern ta' Joseph Muscat illum ma jaqbilx mal-finanzjament pubbliku tal-partiti xorta f'kull budget baqa' jvvota €200,000 fis-sena biex jinqasmu bejn il-Partit Nazzjonalista u l-Partit Laburista: €100,000 kull wieħed. Għax fil-fatt l-istat Malti, minkejja dak li jgħidu, jiffinanzja lill-partiti politiċi fil-Parlament u ilu jagħmel hekk sa mill-1994. Dwar dan ma qalulna xejn. Kien ikun interessanti kieku spjegawlna ftit, forsi nifhmu għaliex meta jkunu fil-Gvern ikunu kontra l-finanzjament tal-partiti politiċi mill-istat, imma meta jkunu fl-Opposizzjoni malajr jibdlu l-opinjoni u jsiru favur. Per eżempju il-Partit Nazzjonalista bħalissa jaqbel mal-finanzjament tal-partiti politiċi mill-istat, imma sentejn ilu kien kontra. Il-Partit Laburista ta' Joseph Muscat min-naħa l-oħra issa huwa kontra l-finanzjament tal-partiti politiċi mill-istat, imma ftit snin ilu, meta kien fl-Opposizzjoni kien talab għal €5 għal kull vot kull sena. Ovvjament il-PN fil-Gvern kien qal le. Ħawwadni ħa nifhmek Joey!
Meta Joseph ried €5